b'\n_START_ARTICLE_\nFarnesejevo gledali\xc5\xa1\xc4\x8de\n_START_SECTION_\nZgodovina\n_START_PARAGRAPH_\nRanuccio I. Farnese, vojvoda Parme in Piacenze, je gledali\xc5\xa1\xc4\x8de zgradil v prvem nadstropju pala\xc4\x8de Pilotta v Parmi v nekdanji turnirski dvorani. Jeseni 1618 je bilo odprto in posve\xc4\x8deno starodavni vojni boginji Belloni in muzam, vendar je bilo deset let neuporabljeno. Prva gledali\xc5\xa1ka predstava je bila 21. decembra 1628 ob poroki Odoarda I. Farneseja, Ranuccevega sina, z Margerito Medi\xc4\x8dejsko. Uprizorjena je bila predstava Merkur in Marta po libretu Claudia Achillinija in glasbi Claudia Monteverdija: prikazana je bila tudi pomorska bitka. Zaradi velikih izdatkov takih dvornih predstav je bilo do leta 1732 le devet predstav.\n_START_SECTION_\nZgradba\n_START_PARAGRAPH_\nArhitekt Giovanni Battista Aleotti, imenovan "Argenta" (po rojstnem kraju), se je zgledoval po Olimpijskem gledali\xc5\xa1\xc4\x8du v Vicenzi, ki je delo renesan\xc4\x8dnega graditelja Andree Palladia iz leta 1580, in Anti\xc4\x8dnem gledali\xc5\xa1\xc4\x8du v Sabbioneti, zgrajenem med letoma 1588 in 1590, arhitekta  Vincenza Scamozzija._NEWLINE_V 87 m dolgi in 32 m \xc5\xa1iroki dvorani so bile postavljene lesene tribune v obliki \xc4\x8drke U, ki so segale 14 vrst v vi\xc5\xa1ino do vi\xc5\xa1ine 22 m. Prizori\xc5\xa1\xc4\x8de meri 40 x 12 m. Lesena konstrukcija je bila izdelana v simulaciji marmorja. Figurativno okrasje je ustrezalo kratkotrajni arhitekturi.\n_START_SECTION_\nPreporod\n_START_PARAGRAPH_\n\xc5\xa0ele pred kratkim, po skoraj treh stoletjih nedejavnosti, je gledali\xc5\xa1\xc4\x8de o\xc5\xbeivelo. Od leta 2001 te\xc4\x8de projekt FarneseShakespeare, ki ga vodita gledali\xc5\xa1ki fundaciji, ki skrbita za praznovanje Verdija. V prvem delu projekta je bila uprizoritev Viharja v re\xc5\xbeiji Dominiquea Pitoiseta, ki ga je Shakespeare napisal leta 1612, pet let pred koncem graditve Farnesejevega gledali\xc5\xa1\xc4\x8da. Med nastopajo\xc4\x8dimi so bili Roberto Abbati, Paolo Bonacelli, Nicola Alcozer, Gigi Dall \'Aglio. Uprizoritev gledali\xc5\xa1ke igre Kakor vam drago je bil drugi del projekta, re\xc5\xbeiral jo je Gigi Dall \'Aglia, igrali so Elisabetta Pozzi, Francesco Migliaccio, Vittorio Franceschi, Umberto Bortolani, Paolo Bocelli. _NEWLINE_20. junija 2002 je bil uprizorjen Hamlet v re\xc5\xbeiji Walterja Le Molija in v prevodu Luce Fontane. Nastopali so Elisabetta Pozzi, Mauro Avogadrove, Mariangela D\'Abbraccio, Giovanna Di Rauso, Cosimo Cinieri, Roberto Abbati, Giancarlo Cond\xc3\xa8, Francesco Migliaccio, Gigi Dall\'Aglio, Ruggero Cara, Nicola Alcozer._NEWLINE_24. junija 2003 je Luca Ronconi predstavil elizabetinsko besedilo \xc5\xa0koda, da je bila kurba Johna Forda. Predstava je bila v dveh razli\xc4\x8dicah: ena z znanimi igralci (Luciano Roman, Laura Pasetti, Giovanni Crippa, Riccardo Bini, Pia Lanciotti, Barbara Valmorin) in druga s samimi mladimi mo\xc5\xa1kimi tako kot v elizabetinskem obdobju (Raffaele Esposito, Simone Toni, Francesco Martino, Nicola Russo)._NEWLINE_Prva izvedba pred 1500 gledalci je bila 12. junija 2011, maestro Claudio Abbado je dirigiral svojemu Mozartovemu orkestru._NEWLINE_6. in 10. oktobra 2011 sta bili v gledali\xc5\xa1\xc4\x8du uprizorjeni Verdijevi operi Rekvijem in Falstaff.'